Source: http://www.bihon.ro/galop-de-sanatate-cu-aradul/news-20081130-01313341
Timestamp: 2018-02-20 23:33:00+00:00

Document:
Galop de sănătate cu Aradul - BIHON
Galop de sănătate cu Aradul
30. noiembrie 2008 12:33
ORADEA – Deşi trebuiau să se dispute la Arad, partidele dintre Amefa şi CSM Leonardo au avut loc la Oradea, datorită faptului că sediul Bazinului din Arad a găzduit o secţie de votare. Ca urmare, accesul persoanelor în locaţia respectivă a fost interzis cu 24 de ore înainte de ziua votului, iar „dubla” dintre Amefa şi CSM Leonardo a fost mutată la Oradea, chiar dacă echipa arădeană a fost considerată gazda meciurilor.
Simple antrenamente
Partidele au constituit simple antrenamente cu public pentru poloiştii orădeni, care au obţinut victorii la scoruri categorice, chiar şi fără a se întrebuinţa prea mult. Cele două meciuri au avut desfăşurări oarecum similare. CSM Leonardo a început întâlnirile cu garnitura de bază, oferind veritabile recitaluri, scoruri 0-10 în primul meci, respectiv 0-8 în cel de-al doilea. În continuare, antrenorul Cornel Gordan a introdus în bazin jucătorii tineri şi rezervele, iar ritmul golurilor orădene a fost ceva mai scăzut. Chiar şi aşa, gazdele s-au detaşat la scoruri consistente, 4-20, respectiv 4-22. Din echipa gazdă a absentat Nicuşor Diaconu, suspendat timp de două partide în urma incidentului cu Edi Andrei, din cel de-al doilea meci cu Dinamo Bucureşti. Diaconu va fi însă bun de joc în „dubla” cu Steaua. CSM Leonardo a efectuat în compania arădenilor o „încălzire” în vederea partidelor mult mai dificile cu Steaua, care vor avea loc în devans pentru etapa a X-a, miercuri şi joi, la Bazinul Floreasca din Capitală.
Bazinul Olimpic „Ioan Alexandrescu”. Spectatori: circa 100
Amefa Arad – CSM Leonardo 4-20 (0-10, 1-1, 1-4, 2-5) şi 4-22 (0-8, 1-5, 2-5, 1-4)
Amefa: Alexandru, Constantin – portari; Cârstoiu, Băltean 1+0, Şerban 0+2, R. Ranca, Cotrău 1+1, F. Ranca, Hălmăgean, Grama, Foltuţ, Szabadai 1+0, Perian 1+1, Juhász. Antrenor: Barbu Ghiţan
CSM Leonardo: Barát, D. Creţu – portari; Samuilă 2+1, Baidoc 1+2, B. Câmpianu 1+3, Popoviciu 1+3, Tarnoveţchi 0+1, Zentai 2+3, A. Creţu 2+3, Monostori 2+2, Kádár 7+4, Olcean 2+0, Freundlich. Antrenor: Cornel Gordan
Arbitri: Vekerdi Ladislau (Oradea), Mircea Mischian (Cluj-Napoca)

References: CSM 
 CSM 
 CSM 
 CSM 
 CSM 

CSM